**ՀԻՄՆԱՎՈՐՈՒՄ**

*«Հայաստանի Հանրապետության կառավարության 2024 թվականի մայիսի 2-ի*

*N650-Ն որոշման մեջ փոփոխություններ կատարելու մասին» ՀՀ կառավարության որոշման ընդունման*

1. **Ընթացիկ իրավիճակը և իրավական ակտի ընդունման անհրաժեշտությունը.**

ՀՀ կառավարության 2024 թվականի մայիսի 2-ի 650-Ն որոշման (այսուհետ՝ Որոշում) 6-րդ կետով սահմանված է ՀՀ սեփականությունը հանդիսացող և Հայաստանի Հանրապետության ոստիկանության աշխատակազմ պետական կառավարչական հիմնարկին ամրացված՝ Երևան քաղաքի Արցախի փողոցի 8/16 հասցեում գտնվող շենքը՝ 0,16383 քառակուսի մետր մակերեսով, անժամկետ և անհատույց օգտագործման իրավունքով **«Հայաստանի Հանրապետության քննչական կոմիտեի փորձաքրեագիտական կենտրոն» պետական ոչ առևտրային կազմակերպությանը** փոխանցելու վերաբերյալ դրույթ: Նշված դրույթում առկա է տեխնիկական վրիպակ՝ քառակուսի մետր բառերի փոխարեն պետք է նշվեր հեկտար բառը: Որոշման քննարկվող կետում պետք է տեղ գտնեին նաև անշարժ գույքի նկատմամբ իրավունքների պետական գրանցման վկայականում թվարկված բոլոր շինություններն ըստ տեսակների, այդ թվում՝ պարիսպ, ծածկ, ենթակայան և այլն։ Բացի այդ, անշարժ գույքի անհատույց օգտագործման պայմանագրի կնքման, նոտարական վավերացման և իրավունքների պետական գրանցման ներկայացնելու համար Որոշման 8-րդ կետով սահմանված տասնհինգօրյա ժամկետն անհրաժեշտ է երկարաձգել մինչև 2025 թվականի մարտի 14-ը՝ այդ կետում թվարկված գործողությունների կատարումն ապահովելու համար:

**2.** **Առաջարկվող կարգավորման բնույթը.**

Առաջարկվում է Որոշման որոշման 6-րդ կետը շարադրել նոր խմբագրությամբ՝ դրանում թվարկելով **«Հայաստանի Հանրապետության քննչական կոմիտեի փորձաքրեագիտական կենտրոն» ՊՈԱԿ-ին ամրացվող** բոլոր շինություններն ըստ տեսակների, շտկել տեղ գտած տեխնիկական վրիպակը, ինչպես նաև Որոշման 8-րդ կետում տասնհինգօրյա ժամկետում բառերը փոխարինել մինչև 2025 թվականի մարտի 14-ը բառերով:

**3. Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ քննչական կոմիտեի կողմից:

**4. Ակնկալվող արդյունքը**

Որոշման նախագծի ընդունմամբ ակնկալվում է հստակեցնել **«Հայաստանի Հանրապետության քննչական կոմիտեի փորձաքրեագիտական կենտրոն» ՊՈԱԿ-ին ամրացվող** շինություններն՝ ըստ տեսակների, երկարաձգել անշարժ գույքի անհատույց օգտագործման պայմանագրի կնքման, նոտարական վավերացման և իրավունքների պետական գրանցման ներկայացնելու համար սահմանված ժամկետը, ինչպես նաև ուղղելտեղ գտած տեխնիկական վրիպակը։

**5. Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագծի ընդունման կապակցությամբ ՀՀ պետական բյուջեի եկամտային և ծախսային մասերում փոփոխություններ չեն սպասվում:

**6. Նախագծի ընդունման առնչությամբ ընդունվելիք այլ իրավական ակտերի նախագծերը կամ դրանց ընդունման անհրաժեշտության բացակայության մասին.**

Նախագծի ընդունմամբ այլ իրավական ակտեր ընդունելու կամ դրանցում փոփոխություններ կատարելու անհրաժեշտություն չի առաջանում:

**7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ:**

Նախագծի ընդունումը չի բխում ռազմավարական փաստաթղթերից:

**ՀՀ քննչական կոմիտե**